  Анжелика Тихонова корреспондент 5-тӥ куарусёнэ Пермь шаерысь Чайковск карын улӥсьёсты удмурт калыклэн лулчеберетэныз тодматозы. Ужрад отысь «Зарни сӥзьыл» удмурт йӧскалык фольклор ансамбльлэн но карысь Лулчеберет дворецлэн «Культур причудливый узор» ӵектоссы улсын радъяськоз. Со сярысь Чайковскысь Лулчеберет дворецлэн пресс-службаез ивортӥз. Лулчеберет дворецын вань мылкыд карисьёсты куно пумитан удмурт сямъёсын, шудонъёсын тодматозы, зэмос гурын зыретэн табань пӧраны, шудлы ибыресь лэсьтыны дышетозы. Удмурт кырӟанъёсын но эктонъёсын «Зарни сӥзьыл» ансамбль шулдыртоз. Ужрад 12 часын кутскоз. Пусъём, «Культур причудливый узор» ӵектос Росси азьмуртлэн грантъёсъя фондысьтыз 495 сюрс 995 манет тыр грант утӥз. Со коньдонэн интыысь интые нуллыны луымон гур, видеопроектор, гончарной круг но мультипликационной станок басьтӥзы ини. Ӵектос улсын удмурт лулчеберетэн сяна, калыкез ӟуч но бигер-башкир лулчеберетъёсын тодматозы. Ужрадъёсты 2020-тӥ арын куарусёнысен толсурозь радъялозы Со сяна, Лулчеберетъя дворецын мультлаборатория усьтозы. Отын удмурт, ӟуч но бигер-башкир выжыкылъёсъя но дауркылъёсъя куинь мультфильмъёс лэсьтозы. Ӵектосэз выль арлы сӥзем шулдыръяськонъёс йылпумъялозы. Калык понна «Тол Бабай дорын куноын», «В гости к Деду Морозу» но «Кыш Бабайга кунака» ужрадъёс ортчытозы.  Тегъёс: Мерлык Лулчеберет Пермь удмуртъёс Азьмуртлэнгрантъёсъяфондэз  